ஃபாஸ்டுடைய தாக்கத்தில் எனும் பகுதி முழுக்க டான் டோனியின் கதாபாத்திர மையத்தில் நகர்கிறது. மருமகளான டோனா க்ஸிமாவுடன் மனைவியை விட்டுவிட்டு ஃப்ரான்ஸ் சென்றுவிடுகிறார் ஸென்யோர் (நாவலில் டான் டோனியை ஸென்யோர் என்றும் டோனா மரியா அந்தோனியாவை ஸென்யோரா என்றும் விளிக்கிறார்கள். அதையே இங்கும் பிரயோகம் செய்கிறேன்). டோனா க்ஸிமா ஸென்யோரை விட வயதில் சிறியவள். பாரிஸில் அவளுக்கு வேறு காதலன் கிடைக்கவே ஸென்யோரை விட்டுவிட்டாள். இந்த காரணத்தால் ஸென்யோராவும் அவரை விட்டு பிரிந்திருக்க தனியே டான் ஜோனுடன் இருக்கத் துவங்குகிறார். அத்தருணத்தில் தன்னை பிரிந்திருக்கும் மனைவி சார்ந்த காதலையும், டோனா க்ஸிமாவின் மேல் கொண்ட ஆசையையும் அவர் டான் ஜோனிடம் நேரம் கிடைக்கும் போதெல்லாம் வெளிக்கொணர்கிறார். மீண்டும் இளமையை ரசிக்க வேண்டும், உலகின் வளர்ச்சிக்கொப்ப வளரும் கலையையும் அறிவியலையும் கொண்டாட வேண்டும் என்பதே ஸென்யோரின் முக்கிய விஷயங்களாக அமைகின்றன. அதே ஸென்யோராவிற்கோ இறையியல் விஷயங்களே பிரதானமானது. அதனாலேயே ஸென்யோரின் பல கருத்துகளுக்கு முரணாகவே நாவல் முழுக்க தெரிகிறார். கதைசொல்லியான டான் ஜோன் இருபுறமும் செவிமடுக்கும் நடுநிலைவாதியாக நாவலில் வலம் வருகிறான். இம்மூவருக்கும் இடையில் நிகழும் தர்க்கங்கள் கதைசொல்லியின் நினைவுகூறலாக நாவலின் வழியே நகர்கிறது.